A "Marat" 1928 és 1931 között átépítés alatt állt, majd 1937-ben a Szovjetunió képviseletében részt vett a VI. György brit király megkoronázása alkalmából rendezett spitheadi haditengerészeti parádén. Két évvel később, a téli háború idején támadást intézett egy finn parti ütegállás ellen, mielőtt a Finn-öböl befagyott volna; röviddel ezután légvédelmét korszerűsítették. Az 1941. június 22-i német offenzíva kezdetekor Kronstadtban tartózkodott, és szeptemberben tűztámogatást biztosított a szovjet csapatoknak a Leningrád felé közeledő németek ellenében. Ugyanebben a hónapban két (Hans-Ulrich Rudel Ju 87 Stuka bombázójáról ledobott) 1000 kg-os bomba telitalálatától elsüllyedt a kikötő sekély vizében, miután a töltetek felrobbantották az elülső lőszerraktárát. Néhány hónappal később kiemelték, és álló üteggé nyilvánítva tüzérségi támogatást nyújtott Leningrád ostroma alatt.